stanford-oval/wikipedia huggingface dataset:
สกุลหญ้าจิ้มฟันควาย

| สกุลหญ้าจิ้มฟันควาย |
| --- | --- |

A. graminifolia

การจำแนกชั้นทางวิทยาศาสตร์
อาณาจักร:: Plantae
อาณาจักรย่อย:: Tracheobionta
หมวด:: Magnoliophyta
ชั้น:: Liliopsida
ชั้นย่อย:: Liliidae
อันดับ:: Asparagales
วงศ์:: Orchidaceae
วงศ์ย่อย:: Epidendroideae
เผ่า:: Arethuseae
เผ่าย่อย:: Arundinae
สกุล:: Arundina Blume (1825)

ชนิดต้นแบบ
Arundina graminifolia [D Don] Hochr. 1910
สปีชีส์
 ดูเนื้อหา
ชื่อพ้อง
 Arnedina Rchb. (1841).
สกุลหญ้าจิ้มฟันควาย (อังกฤษ: Arundina) เป็นสกุลหนึ่งของกล้วยไม้ และมีเพียงสปีชีส์ของ Arundina graminifolia เป็นสปีชีส์เดียวได้รับการยอมรับในสกุลหญ้าจิ้มฟันควาย ซึ่งกระจายพันธุ์ในเอเชียเขตร้อน ได้แก่ ประเทศพม่า, ประเทศอินเดีย, ประเทศศรีลังกา, ประเทศเนปาล, ประเทศไทย, ประเทศเวียดนาม, หมู่เกาะรีวกีว, ประเทศมาเลเซีย, ประเทศสิงคโปร์, ประเทศจีน ถึง ประเทศอินโดนีเซีย, ประเทศฟิลิปปินส์ และในเกาะนิวกินี และถูกนำเข้าและปรับตัวให้เข้ากับสิ่งแวดล้อมในเรอูว์นียง, ประเทศฟีจี, เฟรนซ์พอลินีเชีย, ประเทศไมโครนีเชีย, หมู่เกาะเวสต์อินดีส, ประเทศคอสตาริกา, ประเทศปานามา, ประเทศเบลีซ, รัฐฮาวาย ซึ่งถูกในชื่อสามัญว่า bamboo orchid
คำอธิบาย

เป็นกล้วยไม้ดิน เจริญเติบโตทางด้านข้าง มีเหง้าสั้น ๆ อยู่ใต้ดิน ส่วนลำต้นเหนือดินขึ้นเป็นลำยาวตรง ต้นสูงระหว่าง 30-200 เซนติเมตร ใบเป็นรูปแถบเรียวยาว ปลายใบแหลม ลักษณะคล้ายต้นหญ้าขนาดใหญ่ ช่อดอกออกจากกลางยอด ทยอยบานจากล่างขึ้นบน มีช่อสั้น จะบานครั้งละ 1-2 ดอก ในช่วงเดือนมิถุนายนถึงเดือนธันวาคม ดอกมีขนาด 2-8 เซนติเมตร กลีบกางออก กลีบปากเป็นทรงกลม กางออกกว้าง กลุ่มเรณูมี 8 กลุ่ม
และได้แพร่กระจายเป็นพืชรุกรานไปทั่วเกาะใหญ่ของฮาวาย และพบได้ทั่วไปในพื้นที่กลางภูเขา
คำอธิบาย > ลักษณะเด่น

เป็นกล้วยไม้ขนาดใหญ่ สามารถแตกหน่อได้ มีใบยาว ปลายใบเว้าและโค้งลงเล็กน้อย ในแต่ละช่อจะมีประมาณ 5-12 ดอก กลีบดอกกว้างหนา โคนสอบ พื้นกลีบสีขาวอมฟ้า มีลายตารางสีน้ำเงินอมฟ้า
คำอธิบาย > การเพาะเลี้ยง

กล้วยไม้ในสกุลนี้ จะใช้เวลาบานนานถึงสัปดาห์ ชอบอากาศเย็น หากเลี้ยงในที่ที่อากาศร้อนจัด ต้นจะโทรมและช่อดอกฝ่อ
สามารถปลูกเลี้ยงง่ายทั้งในกระถางและลงแปลง สามารถเจริญเติบโตได้แม้ในดินลูกรังแต่ต้องระบายน้ำได้ดี ส่วนใหญ่นิยมใช้ดินใบก้านปูหรือใบก้ามปูผุผสมกับกาบมะพร้าว เพราะ มีน้ำหนักเบา ขนส่งสะดวก และเนื่องจากเป็นพืชที่ชอบน้ำและแสงแดด จึงควรปลูกเลี้ยงบริเวณกลางแจ้ง นิยมขยายพันธุ์ด้วยการแยกตะเกียงที่แตกออกจากก้านดอกหรือแบ่งกอ
สายพันธุ์

ปัจจุบันมีชนิดย่อยที่ได้รับการยอมรับ 2 ชนิด (พฤษภาคม 2014):
Arundina graminifolia var. graminifolia
Arundina graminifolia var. revoluta (Hook.f.) A.L.Lamb in C.L.Chan. & al. – ในรัฐอัสสัมและประเทศศรีลังกา ทางตะวันออกของประเทศเวียดนาม และทางใต้ของเกาะชวา
เชิงอรรถและรายการอ้างอิง

↑  Sinónimos en Kew
1 2  Kew World Checklist of Selected Plant Families, Arundina graminifolia
↑  US Department of Agriculture Plants profile
↑  See e.g. Das, S & Duttachoudhury, Manabendra & Mazumder, Pranab. (2013). In vitro propagation of Arundina graminifolia D. Don. Hochr - A bamboo orchid. Asian Journal of Pharmaceutical and Clinical Research. 6. 156-158.
1 2 3 4  ภวพล ศุภนันทนานนท์. กล้วยไม้: Orchids. กรุงเทพฯ: บ้านและสวน อมรินทร์ คอร์เปอเรชั่นส์, 2566. 264 หน้า: ภาพประกอบ (สี). ISBN 978-616-18-6104-9
| การแยกแยะหน่วยอนุกรมวิธาน |
| --- | --- |
Arundina:  Wikidata: Q133736  Wikispecies: Arundina  BOLD: 412456  EoL: 29412  EPPO: 1AUJG  FNA: 102739  FoC: 102739  GBIF: 2795520  GRIN: 1017  iNaturalist: 117505  IPNI: 28771-1  IRMNG: 1270938  ITIS: 43724  NCBI: 78702  PLANTS: ARUND  POWO: urn:lsid:ipni.org:names:28771-1  Tropicos: 40020381 
Arundina graminifolia:  Wikidata: Q15111744  Wikispecies: Arundina graminifolia  BOLD: 412457  EoL: 1132810  EPPO: AUJGR  FNA: 242305113  FoC: 242305113  GBIF: 2795522  GRIN: 466845  iNaturalist: 117504  IPNI: 1003834-2  IRMNG: 10195304  ITIS: 185494  NCBI: 78703  Plant List: kew-16436  PLANTS: ARGR6  POWO: urn:lsid:ipni.org:names:1003834-2  Species+: 27979  Tropicos: 23503275  WCSP: 16436 
ภาพประกอบจากปี ค.ศ. 1883
Arundina gramnifolia ในเกาะฮาวาย
ทุกข์

ทุกข์ หรือ ทุกขัง (บาลี: ทุกฺข) เป็นหลักธรรมสำคัญในศาสนาพุทธ แปลว่าทนอยู่ในสภาพเดิมได้ยาก โดยทั่วไปหมายถึง สังขารทั้งปวง อันได้แก่ ขันธ์ 5 ซึ่งเป็นที่ตั้งของกองทุกข์
ในทางพระพุทธศาสนา การกำหนดทุกข์ถือเป็นกิจในอริยสัจ 4 ที่ชาวพุทธต้องทำเพื่อละและปล่อยวางในลำดับต่อไปในกิจทั้งสี่ในอริยสัจ อันได้แก่ รู้ทุกข์ เพื่อค้นหาสาเหตุในการดับทุกข์ (สมุทัย) แล้วจึงตั้งจุดมุ่งหมายในการดับทุกข์ (นิโรธ) และดำเนินตามเส้นทางสู่ความดับทุกข์ (มรรค) คือสละ ละ ปล่อยวาง ไม่ยึดติดในใจด้วยอำนาจกิเลส
ทุกข์ จัดเป็นหนึ่งในชื่อเรียกที่เป็นไวพจน์ของขันธ์ซึ่งถูกใช้เป็นอย่างมากในพระไตรปิฎก
ความแตกต่างของความหมายในภาษาไทย

ในคัมภีร์ทางพระพุทธศาสนา มีศัพท์ที่เกี่ยวกับทุกข์อย่างน้อย 4 ศัพท์ ซึ่งใช้ทั่วไปในคัมภีร์ และมักจะถูกเข้าใจสับสนอยู่เสมอด้วย, 4 ศัพท์นี้ ได้แก่ ทุกฺขํ ทุกฺขเวทนา ทุกฺขตา และ ทุกฺขลกฺขณํ ซึ่งเขียนในรูปแบบภาษาไทยได้ว่า ทุกข์ (ขันธ์ 5), ทุกขเวทนา (ความรู้สึกทุกข์), ทุกขตา (ทุกขลักษณะ), และทุกขลักษณะ (ทุกขตา) จึงขอให้คำจำกัดความไว้ ดังนี้
ทุกฺขํ หมายถึง ขันธ์ 5
ทุกฺขเวทนา หมายถึง เวทนาขันธ์ ซึ่งเป็นเพียง 1 ในขันธ์ที่มีอยู่ทั้งสิ้น 5 ประการ
ทุกฺขตา หมายถึง อาการที่ทนดำรงอยู่ไม่ได้เลยเป็นต้นของขันธ์ 5 (เป็นไวพจน์ของทุกขลักษณะ)
ทุกฺขลกฺขณํ หมายถึง อาการที่หมดสิ้นไปเป็นต้นของขันธ์ 5 (เป็นไวพจน์ของทุกขตา)
บรรดา 4 คำนี้ คำว่า ทุกข์ (ทุกฺขํ) มีใช้มากที่สุด และยังถูกเข้าใจผิดมากที่สุดอีกด้วย เพราะมักใช้แทนคำว่า ทุกขเวทนา กันตามความหมายในภาษาไทย และบางครั้งก็ยังแผลงศัพท์ไปใช้แทนคำว่าทุกขตาและคำว่าทุกขลักษณะอีกด้วย เช่น เขียนว่า ทุกขตา (ทุกข์) เป็นต้น ซึ่งที่จริงแล้ว ใช้แทนกันไม่ได้ เพราะทุกขตาหมายถึงทุกขลักษณะ แต่ทุกข์หมายถึงขันธ์ 5 ที่มีทุกขลักษณะนั้น
ความแตกต่างของทุกข์ และทุกขลักษณะ

ทุกข์ กับ ทุกขลักษณะ เป็นคนละอย่างกัน เพราะเป็น ลักขณวันตะ และ ลักขณะ ของกันและกัน ดังนี้
ทุกข์ (ทุกฺขํ) - หมายถึง ขันธ์ 5 ทั้งหมด เป็นปรมัตถ์ เป็นสภาวะธรรม มีอยู่จริง คำว่า "ทุกข์" เป็นคำไวพจน์ชื่อหนึ่งของขันธ์ 5
ทุกขลักษณะ (ทุกฺขตา, ทุกฺขลกฺขณํ) - หมายถึง เครื่องกำหนดขันธ์ 5 ทั้งหมดซึ่งเป็นตัวทุกข์
ทุกขลักษณะทำให้เราทราบได้ว่าขันธ์ 5 เป็นทุกข์ บีบคั้น น่ากลัวมาก ซึ่งได้แก่ อาการความบีบคั้นบังคับให้เปลี่ยนแปลงไปอยู่เป็นเนืองนิจของขันธ์ 5 เช่น อาการที่ขันธ์ 5 บีบบังคับตนจากที่เคยเกิดขึ้น ก็ต้องเสื่อมสิ้นไปเป็นขันธ์ 5 อันใหม่ อาการที่ขันธ์ 5 จากที่เคยมีขึ้น ก็ต้องกลับไปเป็นไม่มีอีกครั้ง เป็นต้น
ในวิสุทธิมรรค ท่านได้ยกทุกขลักษณะจากปฏิสัมภิทามรรคมาแสดงไว้ถึง 10 แบบ เรียกว่า โต 10 และในพระไตรปิฎกยังมีการแสดงทุกขลักษณะไว้ในแบบอื่น ๆ อีกมากมาย แต่คัมภีร์ที่รวบรวมไว้เป็นเบื้องต้นเหมาะสำหรับเป็นคู่มือสำหรับปฏิบัติธรรมได้แก่ คัมภีร์ปฏิสัมภิทามรรค เพราะสามารถจะจำคำที่คนโบราณใช้กำหนดกันจากคัมภีร์นี้แล้วนำไปใช้ได้ทันที ดังที่ท่านแสดงไว้เป็นต้นว่า "จกฺขุ อหุตฺวา สมฺภูตํ หุตฺวา น ภวิสฺสตีติ ววตฺเถติ - นักปฏิบัติธรรมย่อมกำหนดว่า "จักขุปสาทที่ยังไม่เกิดก็เกิดมีขึ้น พอมีขึ้นแล้วต่อไปก็จะกลายเป็นไม่มีไปอีก" เป็นต้น (ให้เพ่งเล็งถึงลักษณะที่บีบบังคับตัวเองให้ต้องเปลี่ยนไป ก็จะกลายเป็นการกำหนดทุกขลักษณะ)
ดูเพิ่ม

ไตรลักษณ์
อนิจจัง
อนัตตา
ธนาคารเพื่อความร่วมมือระหว่างประเทศแห่งญี่ปุ่น

ธนาคารเพื่อความร่วมมือระหว่างประเทศแห่งญี่ปุ่น (อังกฤษ: Japan Bank for International Cooperation) หรือ เจบิค เป็นสถาบันการเงินของรัฐและเป็นหน่วยงานสินเชื่อเพื่อการส่งออกของญี่ปุ่น ก่อตั้งเมื่อวันที่ 1 ตุลาคม พ.ศ. 2542 จากการควบรวมธนาคารเพื่อการส่งออกและนำเข้าแห่งญี่ปุ่น (JEXIM) กับกองทุนเพื่อความร่วมมือทางเศรษฐกิจต่างประเทศ (OECF) โดยเจบิคมีการทำงานร่วมกับองค์การความร่วมมือระหว่างประเทศแห่งญี่ปุ่น (ไจก้า)
ประเทศไทยได้กู้เงินจากธนาคารเพื่อความร่วมมือระหว่างประเทศแห่งประเทศญี่ปุ่นมาลงทุนในหลายโครงการเช่น สนามบินสุวรรณภูมิ รถไฟฟ้าสายสีน้ำเงิน รถไฟฟ้าชานเมืองสายสีแดง
โจงกระเบน

โจงกระเบน เป็นเครื่องแต่งกายที่พันรอบร่างกายส่วนล่างในประเทศไทย, ลาว และกัมพูชา ถือเป็นเครื่องแต่งกายในชีวิตประจำวันของชนชั้นสูงและกลาง ซึ่งมีรูปร่างคล้ายกางเกงมากกว่ากระโปรง มีความแตกต่างจากผ้านุ่ง
เอกสุดา สิงห์ลำพอง นักประวัติศาสตร์ศิลป์ กล่าวถึงโจงกระเบนไว้ว่า
"...เป็นเครื่องแต่งกายที่ดูคล้ายกับกางเกงหลวม ๆ ผู้สวมใส่นำชิ้นผ้าสี่เหลี่ยมผืนผ้ามาพันรอบเอวของเขา [หรือเธอ] ขอบผ้าจะผ่านระหว่างขาและเหน็บที่ข้างหลังส่วนล่างของผู้สวมใส่ รายงานของชาวยุโรปในคริสต์ศตวรรษที่ 19 หลายแห่งมักเรียกมันว่ากางเกงขายาวแค่เข่า กางเกงขี่ม้า หรือนิกเกอร์บอกเกอส์"
ศัพทมูลวิทยา

โจงกระเบน หรือ ถกเขมร (เขมร: ចងក្បិន (จง กฺบิน)) ในพจนานุกรมฉบับราชบัณฑิตยสถาน พ.ศ. 2554 ได้ระบุไว้ว่าเป็นนุ่งผ้าโจงกระเบน ดึงชายให้สูงร่นขึ้นไปเหนือเข่า, ขัดเขมร ก็ว่า
ดูเพิ่ม

ผ้านุ่ง
ผ้าโสร่ง
ธัญยกันต์ ธนกิตติ์ธนานนท์

| ธัญยกันต์ ธนกิตติ์ธนานนท์ |
| --- | --- |
ชื่อเกิด: กชกร ศุภการกิจกุล
เกิด: 8 ธันวาคม พ.ศ. 2529 (38 ปี) ประเทศไทย
ส่วนสูง: 172 เซนติเมตร
ปีที่แสดง: 2549 - 2562
ผลงานเด่น: รอยรักรอยบาป (2552)   รักในม่านเมฆ (2553)  ตะวันทอแสง (2555)   ร้อยเล่ห์เสน่ห์ลวง (2556)   วิมานมะพร้าว (2556)   คมพยาบาท (2557)   พราว (2557)   พญาโศก (2558)   ริษยา (2559)   คู่ซ่ารสแซ่บ (2560)   แม่สื่อจอมป่วน (2561)   สวยซ่อนคม (2562)
สังกัด: สถานีโทรทัศน์สีกองทัพบกช่อง 7 (2549–2565)
ธัญยกันต์ ธนกิตติ์ธนานนท์ (ชื่อเล่น : หยก) หรือชื่อเดิม กชกร ศุภการกิจกุล (ชื่อเล่น : นุ่น) เกิดเมื่อวันจันทร์ที่ 8 ธันวาคม พ.ศ. 2529 เป็นนักแสดงหญิงชาวไทย สังกัดช่อง 7 สี ธัญยกันต์เริ่มทำงานในวงการบันเทิงเมื่ออายุ 13 ปี ด้วยการเป็นนางแบบถ่ายปกนิตยสารวัยรุ่น มีผลงานถ่ายโฆษณาหลายชิ้น และประสบความสำเร็จจากการประกวดนางงามและนางแบบหลายเวที ในปี 2549 ธัญยกันต์มีผลงานเด่นที่ประสบความสำเร็จและสร้างชื่อเสียงเป็นอย่างมากทำให้เธอโด่งดังเป็นที่รู้จักในวงกว้างจากการรับบท "คุณมิลค์" ในภาพยนตร์เรื่อง "หนูหิ่น เดอะมูฟวี่"
ประวัติ

ด้านการศึกษา ธัญยกันต์สำเร็จการศึกษาในระดับประถมศึกษาและมัธยมศึกษาจาก โรงเรียนมาแตร์เดอีวิทยาลัย กรุงเทพมหานคร และสำเร็จการศึกษาขั้นสูงสุดในระดับปริญญาตรี ศิลปบัณฑิต สาขาวิชาศิลปะภาพถ่าย จากคณะศิลปะและการออกแบบ สาขาศิลปะภาพถ่าย มหาวิทยาลัยรังสิต
ประวัติ > การทำงาน

ด้านผลงานการแสดง ธัญยกันต์โด่งดังเป็นที่รู้จักและมีผลงานละครที่ประสบความสำเร็จมากมาย ซึ่งทั้งหมดออกอากาศทางช่องเจ็ด  ละครเรื่องแรกของธัญยกันต์ คือ ภารกิจพิชิตดอกฟ้า ออกอากาศในปี 2549 โดยรับบทเป็น น้ำหวาน และด้วยการรับบทที่หลากหลายแตกต่างกันในแต่ละเรื่องทั้งบทดีและบทร้าย ทำให้ธัญยกันต์มีผลงานด้านการแสดงอย่างต่อเนื่องและมักประสบความสำเร็จจากการสวมบทร้าย ในปี 2557 ธัญยกันต์มีผลงานละครที่ประสบความสำเร็จและสร้างชื่อเสียงเป็นอย่างมาก คือเรื่อง คมพยาบาท โดยธัญยกันต์ รับบท เย็น คาแรคเตอร์คือหญิงสาวผู้มีความอาฆาตพยาบาทอย่างรุนแรง ซึ่งเป็นบทเดียวกับที่ สุภาภรณ์ คำนวณศิลป์ หรือหมวย เคยแสดงไว้และประสบความสำเร็จอย่างมากมายจากการรับบทเดียวกันในละครเรื่องเดียวกันนี้เมื่อหลายปีก่อน
ส่วนผลงานสร้างชื่ออื่นๆของธัญยกันต์นอกเหนือจากด้านการแสดงคืองานถ่ายแบบนิตยสารชื่อดัง คือ ในเดือนกรกฎาคม 2557 ธัญยกันต์มีผลงานถ่ายแบบให้กับนิตยสารเพลย์บอย Play Boy ประเทศไทย และในเดือนมีนาคม 2558 ธัญยกันต์ มีผลงานถ่ายแบบชุดว่ายน้ำให้กับนิตยสาร MARS
ผลงาน > ละครโทรทัศน์

ละครโทรทัศน์ทั้งหมดด้านล่างนี้ออกอากาศทางสถานีโทรทัศน์สีกองทัพบกช่อง 7
| ปี | เรื่อง | บทบาท |
| --- | --- | --- |
| 2549 | ภารกิจพิชิตดอกฟ้า | น้ำหวาน |
| 2550 | เหลี่ยมเพชรกะรัต | อ้อมขวัญ |
| 2551 | ทหารหญิงหัวใจแหวว | เคียงเดือน |
| 2551 | คุณหนูเทวดา | ประกายดาว |
| 2551 | พลิกฟ้าล่าตะวัน | เก๋ |
| 2552 | เพลงรักข้ามภพ | มุตตา |
| 2552 | รอยรักรอยบาป | ทองเกลียว |
| 2553 | นักฆ่าขนตางอน | แพทริเซีย / แพรเพชร |
| 2553 | รักในม่านเมฆ | โฉมพิไล |
| 2554 | นางสาวจำแลงรัก | กิ๊ก |
| 2554 | นายตำรวจตรวจหัวใจ | นาขวัญ |
| 2555 | ดุจดาวดิน | เฟื่องแก้ว |
| 2555 | ปางเสน่หา | แซนดี้ |
| 2555 | นางแบบโคกกระโดน | ประภา |
| 2555 | ตะวันทอแสง | พักตร์พิมล พาเวลล์ (แพต) |
| 2555 | ป่านางเสือ 2 | งูเก็งกอง / นาคี |
| 2556 | ร้อยเล่ห์เสน่ห์ลวง | ลลิตา วิชเวช (ลิต้า) |
| 2556 | ฉก.น้ำหวานอันธพาลหลบไป | จินภัทร |
| 2556 | คู่กิ๊กพริกกะเกลือ | นางงาม |
| 2556 | ยมบาลเจ้าขา | ศิริน |
| 2556 | วิมานมะพร้าว | เดือนพิไล (มูน) |
| 2557 | หางเครื่อง | ศิริพร |
| 2557 | คมพยาบาท | เนื้อเย็น บัวแย้ม (เย็น) |
| 2557 | พราว | จันทร์จรี |
| 2558 | พญาโศก | เฉิดเฉลา |
| 2558 | เขยใหญ่สะใภ้เล็ก | รุ้งไหม (รุ้ง) |
| 2558 | รักล้นดอย | หยก |
| 2559 | ข้ามาคนเดียว | กลอยใจ |
| 2559 | ริษยา | อบสวาท |
| 2560 | คู่ซ่ารสแซ่บ | อรอาภา |
| 2560 | ละครชุด ภารกิจรัก   เรื่อง ยึดฟ้าหาพิกัดรัก | ภารตี |
| 2561 | แม่สื่อจอมป่วน | ธาราริน |
| 2562 | เพลงรักเพลงปืน | สีดา |
| 2562 | สวยซ่อนคม | เจียอิง |
ผลงาน > ภาพยนตร์

(2549) หนูหิ่น เดอะมูฟวี่ รับบท  เมธาวารี บดินทราธร (คุณมิลค์)
ผลงาน > เพลง

เพลงประกอบละคร : นางแบบโคกกระโดน
• เพลง นางแบบโคกกระโดน
(ร้องโดย ธัญยกันต์ ธนกิตติ์ธนานนท์/กวินตรา โพธิจักร/แซมมี่ เคาวเวลล์/มนต์สิทธิ์ คำสร้อย)
เพลง คิดมาก (Feat.ธัญสินี พรมสุทธิ์)
• รายการ 7 สีคอนเสิร์ตออนทัวร์ ละครดุจดาวดิน
เพลง ทรายกับทะเล
• รายการ 7 สีคอนเสิร์ตออนทัวร์ ละครหางเครื่อง
รางวัล > รางวัลที่ได้รับ

รองอันดับ 1 มิสทีนไทยแลนด์ 2002
sexyน้องใหม่ : สยามบันเทิง พรมน้ำเงิน 50 SEXY Awards 2009
อันดับที่16 : 100สาวSexyที่สุดแห่งปี2011 ~FHM
อันดับที่13 : 100สาวSexyที่สุดแห่งปี2012 ~FHM
อันดับที่11 : 100สาวSexyที่สุดแห่งปี2013 ~FHM
อันดับที่11 : 100สาวSexyที่สุดแห่งปี2014 ~FHM
รับรางวัล : พระกินรี คนดี คิดดี สัมคมดี ตามรอยพระยุคลบาท ครั้งที่6 [ประจำปี พ.ศ. 2559(ค.ศ.2016)]
หยก ธัญยกันต์ รับรางวัล"ลูกกตัญญูแห่งปี" และ คุณแม่ของหยกได้รับรางวัล"แม่ดีเด่นแห่งปี" : งานพิธีมอบโล่รางวัลเกียรติคุณ บุคคลทรงคุณธรรมแห่งปี ประจำปีพ.ศ. 2560 (จัดโดย มูลนิธิธรรมลักษณ์ศิลา)
อันดับ3 รางวัล"Sexyแห่งปี2017" : งานSiambanterng Star's Light Awards 2017
รางวัล > รางวัลที่เข้าชิง

| งาน | สาขาเข้าชิง | จากละคร/ผลงาน | ปีพ> ศ. | สถานที่ | หมายเหตุ |
| --- | --- | --- | --- | --- | --- |
| มายา มหาชน 2017 (Maya Awards 2017) | ดาราสบทบหญิงขวัญใจมหาชน | ริษยา | พ.ศ. 2560 | CDC Crystal Grand Ballroom | จัดโดย : นิตยสารมายาแชนแนล |
แหล่งข้อมูลอื่น

ธัญยกันต์ ธนกิตติ์ธนานนท์ ที่เฟซบุ๊ก (ไทย)
ธัญยกันต์ ธนกิตติ์ธนานนท์ ที่อินสตาแกรม (ไทย)
ธัญยกันต์ ธนกิตติ์ธนานนท์ ที่อินสตาแกรม (ไทย)
ธัญยกันต์ ธนกิตติ์ธนานนท์ ที่เอกซ์ (ทวิตเตอร์) (ไทย)
ธัญยกันต์ ธนกิตติ์ธนานนท์ ที่เอกซ์ (ทวิตเตอร์) (ไทย)
การติดเกม

| การติดเกม |
| --- | --- |
ชื่ออื่น: Gaming disorder, internet gaming disorder, problematic online gaming

อาการ: ปัญหาการพนัน, ซึมเศร้า, การแยกตัวจากสังคม, การเล่นวิดีโอเกมเป็นระยะเวลานานมากเกินกว่าปกติ
ภาวะแทรกซ้อน: ความผิดปกติทางอารมณ์, ซึมเศร้า, โซมาไทเซชัน, รบกวนการนอนหลับ, โรคอ้วน, โรควิตกกังวล
ปัจจัยเสี่ยง: ความผิดปกติทางจิตที่มีอยู่ก่อน (ADHD, OCD, โรคย้ำคิดย้ำทำ, ความผิดปกติทางความประพฤติ, โรคซึมเศร้า, พฤติกรรมเก็บกด), ลักษณะของบุคลิกภาพ (วิตกจริต, หุนหันพลันแล่น, ความก้าวร้าว)
ความชุก: 1–3% ของผู้เล่นวิดีโอเกม
การติดเกม เป็นอาการเสพติดทางจิตวิทยา เกิดจากการเล่นเกมคอมพิวเตอร์หรือวิดีโอเกมมากจนส่งผลกระทบต่อกิจวัตรประจำวัน รวมถึงมีปฏิสัมพันธ์กับสังคมผู้เล่นเกมมากกว่าสังคมในชีวิตจริง ผู้ติดเกมอาจรู้สึกมุ่งมั่นเอาจริงเอาจังในการเล่น และรู้สึกว่าเลิกหรือหยุดเล่นได้ยาก นอกจากนี้ยังอาจมีผลกระทบรุนแรงจนถึงขั้นเสียสายตา
สาเหตุที่เป็นไปได้

นักทฤษฎีส่วนใหญ่ให้ความสำคัญกับระบบให้ของตอบแทนภายในเกมเพื่ออธิบายธรรมชาติการติดเกม และเมื่ออ้างถึงนักเล่นเกมคนหนึ่งซึ่งฆ่าตัวตายในประเทศจีน หัวหน้าของบริษัทซอฟต์แวร์แห่งหนึ่งกล่าวว่า "ในโลกสมมุติที่ถูกสร้างขึ้นภายในเกม พวกเขาจะมีความมั่นใจและความพอใจ ซึ่งพวกเขาไม่อาจหาได้ในโลกแห่งความเป็นจริง"
อาการ

ผู้เล่นบางคนอาจให้ความสนใจในปฏิสัมพันธ์ในเกมมากกว่าปฏิสัมพันธ์ในชีวิตจริง และยังอาจใช้เวลาหลายชั่วโมงต่อวันในการเล่นเกม ซึ่งอาจส่งผลกระทบต่อน้ำหนัก การนอนหลับ การทำงาน การหลีกเลี่ยงจากเพื่อนฝูง ครอบครัว และทำให้มีการแสดงออกที่แย่ลง
นอกจากนี้ ยังมีรายงานจากทั่วโลกเกี่ยวกับผู้เสียชีวิตและเสียสายตาจากการเล่นเกมติดต่อกันเป็นเวลาหลาย วันเนื่องจากส่งผลให้ร่างกายอ่อนเพลีย
ดูเพิ่ม

แม่หม้ายผัวติดเกม - ผู้ที่มีคู่สมรสติดเกม
อ่านเพิ่ม

Domahidi E, Quandt T (2015). ""And all of a sudden my life was gone...": A biographical analysis of highly engaged adult gamers". New Media & Society. 17 (7): 1154–1169. doi:10.1177/1461444814521791. S2CID 13318433.
Festl R, Scharkow M, Quandt T (March 2013). "Problematic computer game use among adolescents, younger and older adults". Addiction. 108 (3): 592–9. doi:10.1111/add.12016. PMID 23078146.
Gentile D (May 2009). "Pathological video-game use among youth ages 8 to 18: a national study". Psychological Science. 20 (5): 594–602. doi:10.1111/j.1467-9280.2009.02340.x. PMID 19476590. S2CID 10790763.
Scharkow M, Festl R, Quandt T (November 2014). "Longitudinal patterns of problematic computer game use among adolescents and adults--a 2-year panel study". Addiction. 109 (11): 1910–7. doi:10.1111/add.12662. PMID 24938480.
Rense S (18 June 2018). "'Gaming Disorder' Is Officially a Mental Health Disorder, WHO Announces". Esquire.
Greenfield DN (April 2018). "Treatment Considerations in Internet and Video Game Addiction: A Qualitative Discussion". Child and Adolescent Psychiatric Clinics of North America. 27 (2): 327–344. doi:10.1016/j.chc.2017.11.007. PMID 29502754.
Pallesen S, Hanss D, Mentzoni RA, Molde H, Morken AM (2014). Omfang av penge- og dataspillproblemer i Norge 2013 [Scope of Problems Related With Gambling and Computer Games in Norway 2013] (PDF) (ภาษานอร์เวย์). University of Bergen. คลังข้อมูลเก่าเก็บจากแหล่งเดิม (PDF)เมื่อ 6 August 2014.
แหล่งข้อมูลอื่น

http://www.healthygamer.net เว็บสำหรับการป้องกัน แก้ไขปัญหาติดเกม และทำแบบทดสอบการติดเกม (ภาษาไทย)
www.olganon.org เว็บสำหรับคนติดเกมออนไลน์
ท่าอากาศยานตาก

ระวังสับสนกับ ท่าอากาศยานแม่สอด
ท่าอากาศยานตาก หรือ สนามบินตาก (IATA: TKT, ICAO: VTPT) ตั้งอยู่ที่ ตำบลน้ำรึม อำเภอเมือง จังหวัดตาก ห่างจากตัวเมืองไปทางทิศตะวันออกประมาณ 14 กิโลเมตร เป็นท่าอากาศยานในสังกัดกรมท่าอากาศยาน กระทรวงคมนาคม โดยปัจจุบันใช้งานเฉพาะราชการทหาร ไม่เปิดให้บริการเชิงพาณิชย์
ประวัติ

สนามบินตาก (เก่า) ก่อสร้างขึ้นก่อนสงครามโลกครั้งที่สอง ณ ตำบลระแหง อำเภอเมืองจังหวัดตาก ซึ่งกระทรวงคมนาคมได้ประกาศเป็นสนามบินอนุญาตตามประกาศกระทรวงคมนาคมที่ 2/2497 ลงวันที่ 17 ธันวาคม พ.ศ. 2497 บริษัทเดินอากาศไทย จำกัด ได้ใช้เครื่องบินดักลาส ดีซี-3 ทำการบินให้บริการผู้โดยสารแบบประจำแต่ได้เลิกทำการบินประมาณ พ.ศ. 2513 หลังจากนั้นกระทรวงคมนาคมได้ประกาศยกเลิกเป็นสนามบินอนุญาต เมื่อวันที่ 3 พฤษภาคม พ.ศ. 2526
ใน พ.ศ. 2516 ช่วงเวลาที่ยังใช้สนามบินเดิมอยู่นั้น รัฐบาลของจอมพลถนอม กิตติขจร พิจารณาให้กรมการบินพาณิชย์ (กรมท่าอากาศยานในปัจจุบัน) จัดหาที่เพื่อสร้างท่าอากาศยานแห่งใหม่ เนื่องจากที่เดิมมีภูมิประเทศไม่เหมาะสม มีราษฎรทำการบุกรุกที่ดิน มีสายไฟฟ้าแรงสูงพาดผ่านและยังมีคลองน้ำไหลผ่านบริเวณท่าอากาศยานรวมทั้งอยู่ใกล้ตัวเมืองมากเกินไป กรมการบินพาณิชย์ได้ขอความอนุเคราะห์กรมป่าไม้จัดหาพื้นที่บริเวณป่าสงวนจำนวน 1,300 ไร่ ซึ่งอยู่ในตำบลน้ำรึม อำเภอเมือง เป็นที่ก่อสร้างท่าอากาศยานตากแห่งใหม่และได้ดำเนินการก่อสร้างแล้วเสร็จเมื่อวันที่ 26 เมษายน พ.ศ. 2518 และกระทรวงคมนาคมประกาศให้ท่าอากาศยานตากเป็นสนามบินอนุญาต เมื่อวันที่ 31 พฤษภาคม พ.ศ. 2520
ต่อมาในเดือนพฤศจิกายน พ.ศ. 2533 การบินไทย ได้ใช้เครื่องบินแบบเอทีอาร์ 72 ทำการบินรับ-ส่ง เส้นทางกรุงเทพฯ-ตาก-แม่สอด-เชียงใหม่ ไป-กลับ จนถึงเดือนมีนาคม พ.ศ. 2537 จึงขอหยุดทำการบิน เนื่องจากผู้โดยสารน้อยไม่คุ้มค่าต่อการทำการบิน โดยในปัจจุบันยังมีเครื่องบินที่ใช้ในราชการพลเรือน ทหาร ตำรวจและเครื่องบินส่วนบุคคล ทำการบินเป็นครั้งคราว และเป็นฐานในการทำฝนหลวง โดยตั้งแต่ปี พ.ศ. 2563 กรมฝนหลวงและการบินเกษตรได้เข้าใช้พื้นที่ของท่าอากาศยานตากในการจัดตั้งศูนย์ปฏิบัติการฝนหลวงภาคเหนือจังหวัดตาก คาดว่าจะก่อสร้างแล้วเสร็จในปี พ.ศ. 2566 โดยมีแผนที่จะจัดตั้งขึ้นมาแทนศูนย์ปฏิบัติการฝนหลวงแห่งเดิมที่จังหวัดเชียงใหม่ ซึ่งเริ่มจะมีข้อจำกัดด้านสถานที่และทางวิ่ง (รันเวย์) จากการที่ท่าอากาศยานเชียงใหม่มีจำนวนเที่ยวบินและจำนวนผู้โดยสารเพิ่มขึ้นเป็นอย่างมากทำให้ต้องมีแผนการพัฒนาและปรับปรุงท่าอากาศยาน
อาคารสถานที่

ท่าอากาศยานตาก มีอาคารผู้โดยสารขนาดเล็ก พื้นที่ 320 ตารางเมตร  1 หลัง รองรับผู้โดยสารได้จำนวน 24 คนต่อชั่วโมง 192 คนต่อวัน มีลาจอดรถรองรับได้ 140 คัน และมีลานจอดอากาศยานขนาดกว้าง 60 เมตร ยาว 180 เมตร สามารถรองรับอากาศยานประเภท เอทีอาร์ 72 ได้ มีทางวิ่งขนาดกว้าง 30 เมตร พร้อมไหล่ทางวิ่งข้างละ 7.5 เมตร และยาว 1,500 เมตร พร้อมพื้นที่ปลอดภัยปลายทางวิ่ง (blastpads) ขนาดกว้างข้างละ 45 เมตร และความยาวข้างละ 75 เมตร และมีทางขับขนาดกว้าง 16 เมตร และยาว 135 เมตร จำนวน 2 เส้น
ปัจจุบันท่าอากาศยานตาก ไม่มีบริการภาคพื้น
รายชื่อสายการบิน > การใช้งานในปัจจุบัน

ปัจจุบันไม่มีสายการบินให้บริการ โดยในปัจจุบันยังมีเครื่องบินที่ใช้ในราชการพลเรือน ทหาร ตำรวจและเครื่องบินส่วนบุคคล ทำการบินเป็นครั้งคราว และเป็นฐานการบินฝนหลวง
| พ> ศ. | เที่ยวบินทหาร | เที่ยวบินส่วนตัว |
| --- | --- | --- |
| พ.ศ. 2561 | 0 | 2 |
| พ.ศ. 2562 | 414 | 4 |
| พ.ศ. 2563 | 388 | 18 |
| พ.ศ. 2564 | 610 | 12 |
| พ.ศ. 2565 | 176 | 0 |
รายชื่อสายการบิน > สายการบินที่เคยทำการบิน

| สายการบิน | จุดหมายปลายทาง | หมายเหตุ |
| --- | --- | --- |
| เดินอากาศไทย | พิษณุโลก, แม่สอด | ภายในประเทศ |
| การบินไทย | กรุงเทพฯ-ดอนเมือง, แม่สอด, พิษณุโลก | ภายในประเทศ |
การเดินทางสู่ท่าอากาศยาน

ท่าอากาศยานตากตั้งอยู่ริมทางหลวงแผ่นดินหมายเลข 12 (เขตแดนไทย/พม่า–มุกดาหาร) ในบริเวณ อำเภอเมือง จังหวัดตาก
ธนาคารพนมเปญพาณิชย์

| --- | --- |
สำนักงานใหญ่ในพนมเปญ
ประเภท: เอกชน
อุตสาหกรรม: การธนาคาร
ก่อตั้ง: September 2008; 16 ปีก่อน (September 2008)
สำนักงานใหญ่: พนมเปญ, ประเทศกัมพูชา
พื้นที่ให้บริการ: ประเทศกัมพูชา
เจ้าของ:   เจบี ไฟแนนเชียล กรุ๊ป [ko] (60%; 2016–ปัจจุบัน)  โอเค ไฟแนนเชียล กรุ๊ป (40%; 2016–ปัจจุบัน) 
บริษัทแม่:   ธนาคารช็อนบีก [ko] (50%; 2016–ปัจจุบัน)  เจบี วูรี แคปปิตอล (10%; 2016–present)  อาโปร ไฟแนนเชียล [ko] (40%; 2016–ปัจจุบัน) 
เว็บไซต์: ppcbank.com.kh 
ธนาคารพนมเปญพาณิชย์ (อังกฤษ: Phnom Penh Commercial Bank; PPCB) หรือ ธนาคารภนังเพญพาณิชช (เขมร: ធនាគារ ភ្នំពេញពាណិជ្ជ; ธนาคาร ภฺนํเพญพาณิชฺช) เป็นธนาคารในประเทศกัมพูชา ก่อตั้งเมื่อวันที่ 1 กันยายน 2008 ด้วยทุนจดทะเบียนชำระ 15 ล้านดอลลาร์สหรัฐ
ธนาคารก่อตั้งขึ้นเป็นบริษัทลงทุนร่วมของธนาคารฮยุนไดสวิสเซฟวิงส์ (Hyundai Swiss Savings Bank, ปัจจุบันคือ ธนาคารเอสบีไอเซฟวิงส์) จากประเทศเกาหลีใต้ และ เอสบีไอ กรุ๊ป จากประเทศญี่ปุ่น โดยเอสบีไอลงทุน $6 ล้าน สำหรับหุ้น 40% ส่วนฮยุนไดสวิสลงทุน $8.55 ล้าน สำหรับหุ้น 57% ส่วนอีก 3% ที่เหลือถือหุ้นโดยบริษัทเครือลงทุนจากเกาหลีใต้อื่น ๆ ธนาคารพนมเปญพาณิชย์ถือเป็นธนาคารพาณิชย์ลำดับที่ 23 ของประเทศ ถือเป็นธนาคารแห่งแรกของกัมพูชาที่ตั้งขึ้นโดยบริษัทสัญชาติญี่ปุ่น
ในปี 2016 ธนาคารถูกเข้าซื้อกิจการโดยเครือเจบี ไฟแนนเชียล กรุ๊ป [ko] และเครือโอเค ไฟแนนเชียล กรุ๊ป ซึ่งเป็นเครือที่บริหารโดยนักธุรกิจเกาหลีใต้-ญี่ปุ่น ด้วยการเข้าถือครองหุ้น 60% และ 40% ตามลำดับ
ธนาคารให้บริการทางการเงินโดยทั่วไป รวมถึง บัญชีออมทรัพย์, เงินฝากประจำทั่วไป, การกู้ยืมเงิน, ตู้เอทีเอ็ม และบริการธนาคารสำหรับธุรกิจทั่วไป
แหล่งข้อมูลอื่น

เว็บไซต์ทางการ
ตำนานสมเด็จพระนเรศวรมหาราช เดอะซีรีส์ ภาคประกาศอิสรภาพ

บทความนี้เกี่ยวกับละครโทรทัศน์ สำหรับภาพยนตร์ ดูที่ ตำนานสมเด็จพระนเรศวรมหาราช ภาค ๒ ประกาศอิสรภาพ
| ตำนานสมเด็จพระนเรศวรมหาราช เดอะซีรีส์ ภาคประกาศอิสรภาพ |
| --- | --- |
ประเภท: ประวัติศาสตร์
สร้างโดย: บริษัท โมโน บรอดคาซท์ จำกัด บริษัท ฟุ๊คดุ๊ค โปรดักชั่น จำกัด
เขียนโดย: บทประพันธ์ : พระเจ้าวรวงศ์เธอ พระองค์เจ้าภาณุพันธ์ยุคล หม่อมเจ้าชาตรีเฉลิม ยุคล  บทโทรทัศน์ : หม่อมราชวงศ์เฉลิมชาตรี ยุคล วรยุทธ พิชัยศรทัต
กำกับโดย: หม่อมราชวงศ์เฉลิมชาตรี ยุคล
แสดงนำ: ทวีฤทธิ์ จุลละทรัพย์ พชรวรรณ วาดรักชิต ภัทรวดี เหลาสา ราชัน ชาม่า ณัฐริกา เฝ้าด่าน พชรณมน นนทภา อังค์กูณฑ์ ธนาทรัพย์เจริญ ไรวินทร์ รัศมีนิยมกุล อธิวัฒน์ สนิทวงศ์ ณ อยุธยา ศิรประภา สุขดำรงค์ ปรเมศร์ น้อยอ่ำ กษาปณ์ จำปาดิบ
จำนวนตอน: 5 ตอน
การผลิต
ผู้อำนวยการผลิต: พิชญ์ โพธารามิก ดร. โสรัชย์ อัศวะประภา นวมินทร์ ประสพเนตร ซัง โด ลี
ผู้อำนวยการสร้าง: หม่อมราชวงศ์เฉลิมชาตรี ยุคล คุณากร เศรษฐี บังอร อิ่มเอม กฤษ อินสมพันธ์ อุเทน ออกช่อ ธัชพงศ์ ศุภศรี
ความยาวตอน: 93 นาที
ออกอากาศ
เครือข่าย: โมโนแม๊กซ์
ตำนานสมเด็จพระนเรศวรมหาราช เดอะซีรีส์ ภาคประกาศอิสรภาพ หรือ ตำนานสมเด็จพระนเรศวรมหาราช The Series ภาคประกาศอิสรภาพ เป็นละครโทรทัศน์อิงประวัติศาสตร์ ภาคที่สองของละครเรื่อง ตำนานสมเด็จพระนเรศวรมหาราช เดอะซีรีส์ กำกับการแสดงโดย หม่อมราชวงศ์เฉลิมชาตรี ยุคล เป็นการสร้างละครที่อิงเอาเนื้อเรื่องทั้งหมดจากภาพยนตร์เรื่อง ตำนานสมเด็จพระนเรศวรมหาราช ภาค ๒ ประกาศอิสรภาพ และเนื้อเรื่องบางส่วนจากภาพยนตร์เรื่อง ตำนานสมเด็จพระนเรศวรมหาราช ภาค ๓ ยุทธนาวี ที่หม่อมเจ้าชาตรีเฉลิม ยุคลได้สร้างไว้มาสร้างใหม่อีกครั้ง โดยใช้กระบวนการถ่ายทำและเทคนิคแบบภาพยนตร์ ด้วยความมุ่งหมายจะให้เนื้อเรื่องสมบูรณ์กว่าในแบบฉบับภาพยนตร์ ละครเรื่องนี้เป็นภาคต่อของ ตำนานสมเด็จพระนเรศวรมหาราช เดอะซีรีส์ ภาคองค์ประกันหงสา โดยซีรีส์เรื่องนี้ออกฉายในระบบออนไลน์ที่เว็บไซต์โมโนแม๊กซ์ เว็บไซต์ในเครือของช่อง โมโน 29 ละครเรื่องนี้มีภาคต่อคือ ตำนานสมเด็จพระนเรศวรมหาราช เดอะซีรีส์ ภาคศึกล้างแผ่นดิน
ออกอากาศซ้ำทางช่อง 9 ทุกวันเสาร์-อาทิตย์ เวลา 18.00-19.00 น. เริ่มตอนแรกในวันที่ 25 กันยายน พ.ศ. 2564 และออกอากาศตอนจบในวันที่ 24 ตุลาคม พ.ศ. 2564 ต่อจากละคร ตำนานสมเด็จพระนเรศวรมหาราช เดอะซีรีส์ ภาคองค์ประกันหงสา